**Köszöntöm Önöket, kedves ünneplő közösség!**

Köszöntöm a Főkonzulátust, Főkonzul urat, a Kulturális csoportot, mert befogadták ezt a rendezvényt.

De mindenekelőtt köszöntöm **Balázs Sándor** professzor urat, ünnepelt Sándor bátyánkat.

Köszöntöm és köszönetet mondok neki azért, hogy ma is, még mindig megörvendeztet munkáival. Őszinte tisztelet azért, hogy tisztes kora ellenére szinte éves rendszerességgel teszi le közösségünk virtuális asztalára újabb és újabb munkáit. Jelen munkája, ha jól számoltam, 1990 óta a 19., és tudomásom szerint készen van a következő is, kiadóra/kiadásra vár.

Teszi ezt Sándor bátyánk szerényen, a maga egyszemélyes műhelyében, ahova még a szakma érdeklődése is alig hatol el. Ismételten meg lehet és meg kell jegyezni, hogy a szerénység a szerény ember számára olykor hátrányos, mert nem veszik észre. Vagy a környezete későn veszi észre azt, ami nyilvánvaló. Balázs Sándor életműve hatalmas, párját ritkító, amit az eszme- és politikatörténet ismerői jól tudnak. De hiányoznak azok az alkalmak, amikor erről a nagyközönség is tudomást szerezhet, bizonyságot nyerhet.

Mi, erdélyi magyar közösségként annál erősebbek vagyunk, minél több olyan alkotót tudhatunk soraink között, akik segítenek megismerni és megérteni mindazt, ami velünk történik. Ahogyan Kányádi Sándor fogalmazott: *Aki megért és megértet, egy népet megéltet…*

Balázs Sándor a megértető gondolkodók sorában van előkelő helyen.

Ennek jegyében találkozunk most, azért jöttünk össze, hogy köszönetünket és elismerésünket kifejezzük. Sodró korunkban a szerény ember mellett elsuhan a (köz)élet, ezért most éppen az ellenkezőjét kívánjuk megmutatni: igenis elismerjük az előttünk járó nagy kortárs teljesítményét, van érkezésünk fejet hajtani az előtt, aki erre sokszorosan rászolgált.

Köszönjük Sándor bátyám. Isten éltessen sokáig, erőben és örök munkakedvvel. A mi érdekünkben. Mert szükségünk van Rád.

**Bodó Barna**